b'\n_START_ARTICLE_\nIvan Arta\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nIvan Arta\xc4\x8d se je rodil v Notranjih Goricah pri Ljubljani, otro\xc5\xa1tvo in mladost je pre\xc5\xbeivel na Brezovici, kjer je obiskoval osnovno \xc5\xa1olo. Nato se je vpisal na Klasi\xc4\x8dno gimnazijo v Ljubljani, kjer je junija 1942 tudi maturiral. Zaradi neurejenih vojnih razmer je bil na Univerzi v Ljubljani vpisan le eno leto, in sicer kot \xc5\xa1tudent prava. Ob koncu vojne se je kot begunec umaknil v Italijo. Eno leto je pre\xc5\xbeivel v zavezni\xc5\xa1kem tabori\xc5\xa1\xc4\x8du Riccione ob obali Jadranskega morja, leta 1946 pa je dospel v Gorico. Eno leto je pou\xc4\x8deval v Kanalu ob So\xc4\x8di, nato se je z dru\xc5\xbeino preselil v Trst. Tu je pou\xc4\x8deval na slovenskih osnovnih in ni\xc5\xbejih srednjih \xc5\xa1olah: Nabre\xc5\xbeina, Sveti Jakob, Sveti Ivan, Katinara, Dolina, Op\xc4\x8dine. U\xc4\x8diteljski oz. profesorski poklic je opravljal vse do svoje upokojitve leta 1989._NEWLINE_Je avtor zgodovinskih u\xc4\x8dbenikov \xc4\x8clovek in \xc4\x8das, ki so jih na slovenskih ni\xc5\xbejih srednjih \xc5\xa1olah v Italiji uporabljali poldrugo desetletje. Pri openskem dru\xc5\xa1tvu Tabor je re\xc5\xbeiral celo vrsto iger in bil tudi nagrajen za izvirno dramsko delo Rde\xc4\x8da \xc4\x8drta \xc4\x8dez ograde. Bil je \xc4\x8dlan in predsednik Slovenskega dobrodelnega dru\xc5\xa1tva, aktiven je bil v doma\xc4\x8di \xc5\xbeupniji. Zgodovino le-te je opisal v knjigi Op\xc4\x8dine, zgodovinski oris \xc5\xbeupnije, ki je iz\xc5\xa1la leta 1994. Njegovo najpomembnej\xc5\xa1e prozno delo je avtobiografski roman Nebo je \xc5\xbearelo, ki je leta 2002 iz\xc5\xa1lo pri tr\xc5\xbea\xc5\xa1ki zalo\xc5\xbebi Mladika._NEWLINE_Njegova h\xc4\x8di je Majda Arta\xc4\x8d Sturman.'